Развојна банка на Македонија

Развојна банка на Македонија (РБМ) (порано: Македонска банка за поддршка на развојот) — македонска развојна банка која е во 100% државна сопственост. Основана е во 1998 година со примарна цел поддршка на домашните микро, мали, средни  и извозно ориентирани трговски друштва и зацврстување на конкурентноста на македонското стопанство. Банката ги поддржува домашните компании преку: директно кредитирање и кредитирање преку комерцијалните банки, краткорочно осигурување на извозот на македонски производи и услуги од комерцијални и политички ризици, факторинг во земјата и во странство и издавање гаранции. Седиштето на банката е на ул. Димитрие Чуповски, бр. 26, 1000 Скопје.
1 Финансирање на банката
Основачкиот капитал на РБСМ изнесува 22.4 милиoни евра, при што државата е единствен сопственик на банката. За извршување на задачите и активностите РБСМ обезбедува средства по пат на задолжување во земјата и странство и со издавање на должнички хартии од вредност во согласност со закон.
2 Функции и активности на РБСМ
Работењето на банката се заснова на неколку принципи:
* неконкурентност, недискриминација и транспарентност во работењето,
* рентабилност и ефикасност,
* економска оправданост на инвестициските проекти и инвестициите,
* примена и унапредување на доброто корпоративно управување во Банката.
РБСМ ги извршува следниве активности:
* финансирање на развојот на македонското стопанство,
* финансирање на инфраструктурата,
* поддршка на развојот на малите и средни претпријатија во РМ,
* поттикнување на извозот,
* поттикнување на заштита на животната средина,
* осигурување на извозот на македонски производи и услуги од комерцијални и политички ризици,
* поддршка на регионалниот развој.
При финансирањето на развојните и извозните активности на малите и средни претпријатија, РБСМ тргнува од следниве приоритети:
* стопански гранки што се од посебно значење за македонската економија,
* проекти што обезбедуваат нови вработувања,
* проекти што носат нови технологии,
* набавка на опрема од домашно производство,
* проекти што носат нето-девизен прилив,
* проекти што се засноваат врз користење на домашни суровини,
* проекти што се во согласност со прописите за заштита на животната средина.
Банката работи според истите законски прописи кои важат за комерцијалните банки и подлежи на супервизијата на Народната банка на Македонија. Министерство за финансии на РМ, Влада на Република Македонија
3 Кредитирање
РБСМ кредитирањето го врши преку банките учеснички (комерцијалните банки) во државата и директно (преку РБСМ).
Кредитни линии преку деловните банки:
# Бескаматни кредитни линии,
# Кредитни линии на Европската инвестициска банка,
# Кредити за агросекторот - ЗКДФ,
# Кредити од РБСМ,
# Кредити за енергетска ефикасност и обновливи извори на енергија,
# Субвенционирање на камата по кредити дадени од деловните банки на компании кои ја реинвестирале добивката.
Кредитни линии директно преку РБСМ:
# Бескаматни кредитни линии,
# Кредити за агросекторот - КФ,
# Кредити за општините.
4 Кредитно осигурување
РБСМ врши осигурување на:
# Извозни побарувања, по и пред испорака на стоки,
# Домашни побарувања, по и пред испорака на стоки.
5 Факторинг
Услугата факторинг подразбира:
# Извозен факторинг (откуп на побарувања/фактури од странски купувачи),
# Домашен факторинг (откуп на побарувања/фактури од домашни купувачи).
6 Гаранции
РБСМ ги издава следните гаранции:
# Портфолио гаранции (Гарантен фонд),
# Поединечни гаранции (Гарантен фонд),
# Царински гаранции (Гаранции за царински долг при увоз за облагородување).
7 Наводи